Morten Bødskov (S), 2012-10-23:
Tak for det, formand.
Må jeg ikke starte med igen at takke ordførerne for den positive modtagelse, som der jo har været af forslaget her, som godt nok er teknisk, men som jo også handler om at gennemføre initiativer, og her drejer det sig om direktivet om bekæmpelse af forsinket betaling i handelstransaktioner.
Uanset hvad man mener om det her, går jeg ud fra, at folk i udgangspunktet er enige i, at det er vigtigt, at der rent faktisk betales til tiden, for så ville vi jo være ude over mange af de problemer, som det her forslag jo rent faktisk forsøger at løse.
Derfor er det i udgangspunktet den vej, vi skal gå.
Det her handler jo så helt grundlæggende om at få folk til at betale til tiden, og hvis der så alligevel er problemer så i særlig grad at styrke kreditors retstilling.
Der er mange private virksomheder, som har en stram likviditet som følge af de seneste års økonomiske krise, og det kan jo ramme virksomheder hårdt, hvis de uden at have indvilliget i at give kredit skal vente op til flere måneder på at få betaling for den ydelse, som de rent faktisk har leveret.
Det er baggrunden for, at vi foreslår de ændringer, som der lægges op til med gennemførelsen af direktivet.
Baggrunden for regeringens udformning af lovforslaget er så er den enkle, at da direktivet blev vedtaget, valgte man at nedsætte en arbejdsgruppe, og den arbejdsgruppe har så på baggrund af de ypperste – kan man vel godt sige – kræfter fundet frem til, hvordan man implementerer det her direktiv i dansk lovgivning.
Det er så det, der er redegjort for igennem hele lovforslaget og i bemærkningerne til lovforslaget.
Det er nøje gennemgået, hvad arbejdsgruppens overvejelser har været, og hvad der så på baggrund af de overvejelser er Justitsministeriets konklusion.
Det er en helt sædvanlig og traditionel procedure, som er kendt fra flere steder.
Der bliver spurgt specifikt til, hvad det er for en bemyndigelse, som justitsministeren foreslår bliver givet med det her, og der bliver sagt, at det ikke fremgår af lovforslaget.
Men det gør det faktisk.
Det fremgår af side 14 i lovforslaget, hvor det er beskrevet i detaljer, hvad denne bemyndigelse går ud på, og det er også yderligere uddybet, hvis man slår op på side 24 i bemærkningerne til lovforslaget.
I al sin enkelhed går det ud på, at den til enhver tid siddende justitsminister med det her lovforslag får bemyndigelse til – når det handler om særlige offentlige virksomheder, som er på et konkurrenceudsat marked – at sige, at betalingsfristen kan være op til 60 dage.
Det er netop det.
Det gælder for særlige offentlige virksomheder, som er på et særlig konkurrenceudsat marked.
Vi kan eventuelt udbygge de bemærkninger, som jeg ellers synes er ganske udmærket beskrevet på side 14 og side 24, hvis der spørgsmål til det.
Løser det her så problemerne for de små og mellemstore virksomheder?
Forhåbentlig er det et bidrag til, at de i fremtiden kan komme ud over mange af de problemer, som de har oplevet som følge af krisen og af, at mange kreditorer er kommet i klemme.
Hr. Preben Bang Henriksen spørger så specifikt til spørgsmålet om udtrykkeligheden i aftalen, altså hvordan den bliver beskrevet.
Nu er Hr. Preben Bang Henriksen her desværre ikke, men så er det i hvert fald ført til bogs, at det står meget detaljeret beskrevet på side 9 i bemærkningerne til lovforslaget
, så der kan man se mere om det.
Lovforslaget handler jo grundlæggende om at give en hjælpende hånd til små og mellemstore virksomheder, således at deres vilkår kan blive lidt bedre og de forhåbentlig kan komme hurtigere igennem konsekvenserne af den økonomiske krise, vi er i, og som de også har mærket.